Primarul municipiului Buzău, Constantin Boşcodeală, a fost condamnat de un complet de la Judecătoria Braşov la o pedeapsă de 5 ani de închisoare cu executare, pentru două infracţiuni de abuz în serviciu. În schimb, l-a achitat pentru cea de-a treia infracţiune pentru care a fost trimis în judecată de către DNA. El este acuzat, printre altele, că ar fi dat ilegal din bugetul local peste 1,6 milioane de lei Asociaţiei Sportive Fotbal Club Gloria Buzău.

Magistraţii de la Judecătoria Braşov l-au condamnat , marţi, pe primarul municipiului Buzău, Constantin Boşcodeală, la 3 ani de închisoare pentru infracţiunea de abuz în serviciu contra intereselor publice în formă continuată, la 4 ani de închisoare pentru săvârşirea infracţiunii de abuz în serviciu contra intereselor publice în formă calificată, dar l-a achitat pentru cea de-a treia infracţiune de abuz în serviciu.

Instanţa a decis ca inculpatul să execute pedeapsa rezultantă de 4 ani de închisoare, cea mai grea, la care se adugă un spor de 1 an, în total 5 ani. Pedeapsa nu este definitivă şi poate fi atacată la Curtea de Apel, în termen de zece zile.

După ce a aflat că a fost condamnat, primarul Constantin Boşcodeală a anunţat că va ataca sentinţa la Curtea de Apel Braşov. ”Consider sentinţa profund nedreaptă, pentru că este vorba în mod serios despre finanţarea unei echipe de fotbal, în nicun caz de un transfer la o societate comercială, chiar dacă acea societate, SC Gloria, a sprijinit clubul de fotbal. În acelaşi timp, folosinţa gratuită pentru Asociaţia Sportivă Voinţa a fost dată de regimul comunist încă din 1982. AS Voinţa este totodată proprietară şi pe clădiri, este o bază sportivă cu autorizaţii de construcţie. Cu toate că le-am prezentat toate actele judecătorilor se pare că în prima instanţă nu am reuşit să dovedim acest lucru şi voi fi foarte atent ca la Curtea de Apel Braşov, unde este un complet mai mare, să pot să explic că nu am făcut nicio ilegalitate”, a declarat Boşcodeală.





Constantin Boşcodeală spune că sentinţa, care nu este definitivă, nu îi va periclita deocamdată funcţiile politice şi administrative. ”Cât priveşte funcţia politică, în primul rând voi discuta cu preşedintele Ponta asupra aspectelor legate de partid iar în privinţa Primăriei, este vorba despre o sentinţă care nu influenţează în niciun fel partea administrativă şi, probabil, în continuare, împreună cu domnii viceprimari, treaba merge mai departe”, a precizat Constantin Boşcodeală.